b'\n_START_ARTICLE_\n\xc4\x8crni bratje (film)\n_START_SECTION_\nZgodba\n_START_PARAGRAPH_\nZgodba se dogaja v Gorici, kjer slovenski dijaki Jerko, Filip, Tonin in Nej\xc4\x8de po mestu obe\xc5\xa1ajo letake s protifa\xc5\xa1isti\xc4\x8dno vsebino. kasneje se jim pridru\xc5\xbei \xc5\xa1e Pavlek, ki z \xc5\xbeepnino financira tiskanje letakov. To mo\xc4\x8dno ujezi italijanskega policista Papagalla, ki pri\xc4\x8dne z iskanjem storilcev. Ker sumi, da so storilci mlaj\xc5\xa1i, posku\xc5\xa1a nagovoriti dva dijaka iz skupine, da bi vohunila zanj, vendar njune identitete ne uspe odkriti. Iz strahu, da bodo prej ali slej odkriti, dijaki svoje delovanje preselijo v eno od kavern iz \xc4\x8dasa 1. svetovne vojne in v njej uredijo tudi tiskarno letakov._NEWLINE_Na enem od sestankov pa pridejo na idejo, da bi preizkusili Toninov revolver. Pavlek priskrbi naboje zanj in jih prinese pokazat Toninu v \xc5\xa1olo, pri \xc4\x8demer se spore\xc4\x8deta, kdo bo revolver prvi preizkusil. Pri tem ju opazi italijanski dijak Anibale in za\xc4\x8dne raziskovati, kaj imata za bregom. Tonin Anibala opazi in ga od\xc5\xbeene stran, zato se Anibale odlo\xc4\x8di Tonina in Pavleka prijaviti italijanskim oblastem._NEWLINE_Policija najprej pride k Toninu in mu zase\xc5\xbee naboje za revolver in letake. Pred tem mu uspe svoji sestri \xc5\xbdutki naro\xc4\x8diti, da posvari \xc5\xa1e ostale iz skupine. Pavleka in Nej\xc4\x8deta najde nekje v mestu in ju opozori na nevarnost, zato se oba skrijeta v kaverni. \xc5\xbdal Nej\xc4\x8deta postane strah in zato se vrne domov, kjer je takoj aretiran. Pavlek sku\xc5\xa1a posvariti \xc5\xa1e Filipa, vendar sta pri tem oba ujeta._NEWLINE_Italijani skupino pri\xc4\x8dnejo zasli\xc5\xa1evati in pri tem uporabijo tudi fizi\xc4\x8dno nasilje. Zaradi stradanja in pretepanja Jerko v zaporu hudo zboli. Ob nadaljnjem zasli\xc5\xa1evanju se Nej\xc4\x8de zlomi in prizna vsa dejanja, ki so jih izvedli. Ker so mladoletni, niso obsojeni na zaporno kazen, temve\xc4\x8d so izpu\xc5\xa1\xc4\x8deni in ves \xc4\x8das pod policijskim nadzorom, onemogo\xc4\x8dena pa jim je tudi mo\xc5\xbenost \xc5\xa1olanja. Zato pri\xc4\x8dnejo razmi\xc5\xa1ljati o prebeju na jugoslovansko stran._NEWLINE_Jerkovo stanje se ne izbolj\xc5\xa1a in po nekaj dneh po izpustitvi podle\xc5\xbee po\xc5\xa1kodbam. \xc4\x8crni bratje se po njegovi smrti razidejo, Jerkova smrt pa spro\xc5\xbei ogor\xc4\x8denje med ljudmi. Po teh dogodkih Filip in Tonin ostaneta doma, Pavlek pa s pomo\xc4\x8djo tihotapca pobegne v Jugoslavijo.'